Az ott dolgozókkal röviden csak azt közölték, a klíma "felsőbb utasításra nem használható". A MÁV közben belső vizsgálatot indított.

Sokszor lassúak, koszosak és pontatlanok a vonatok Magyarországon, amit a vasutasok a munkakörülményekkel és az elavult hálózattal indokoltak a hvg.hu-nak. Hétfőn hosszabb cikkben számoltunk be arról, hogy a magyar vasúttársaság 20-30 éve adós bizonyos fejlesztésekkel, például a bakterházak felújításával. Cikkünkben nem csak azt mutattuk be, hogy több őrhelyen még angolvécé sincs, hanem azt is, hogy a fülledt hőséget az egyik bakterház dolgozói úgy küszöbölték ki, hogy maguk dobták össze a pénzt egy hordozható légkondícionáló berendezésre.

A mobilklímát azonban mostanra lekapcsoltatták a dolgozókkal. A hvg.hu úgy értesült, hogy cikkünk megjelenése után a szobi és a vácrátóti őrhelyen is megnézték a körülményeket az "ingatlanosok", a vasútnál így hívják azokat, akik az épületek állagáért, a körülményekért felelnek. Nem ígértek az ott dolgozóknak semmit, viszont megtiltották nekik, hogy használják azt a mobilklímát, amelyet saját pénzükön vettek, hogy elviseljék a toronyban a forróságot. Úgy tudjuk, arra hivatkozva tépték ki a falból klímát, hogy a bakterok nem kértek és kaptak engedélyt a használatára, továbbá szabálytalanul, a kéménylyukba kötötték azt be. Kijelentették, hogy

van elég baj a HVG-cikk miatt, nem kell még ez is.

A klíma

a HVG cikk miatt felsőbb utasításra nem használható

- ezt az üzenetet már a bakterok hagyták egymásnak egy, a klímára ragasztott cetlin.

© hvg.hu

Kerestük a MÁV-ot, hogy reagáljon a történtekre. Azt a választ kaptuk, hogy a vasúttársaságot mélységesen felháborítja az eset. Úgy fogalmaznak, hogy

a MÁV Zrt. vezetősége utasította a szakterületet, hogy a klimatizálás helyreállítását e hét végéig végezzék el. A kollegialitás szabályait rúgta fel, aki ily módon kikapcsoltatta az őrhelyen a klímaberendezést.

Közölték azt is, hogy az ügyben belső vizsgálatot indítottak.